FI Euroopan unionin virallinen lehti C 233/16

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2008/C 233/08)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla (1). Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”ANDRUTY KALISKIE”

EY-nro: PL-PGI-005-0526-6.3.2006

SMM ( X ) SAN ( )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministerstwo Rolnictwa i Rozwoju Wsi Osoite: ul. Wspólna 30 PL-00-930 Warszawa Puhelin: (48-22) 623 27 07 Faksi: (48-22) 623 25 03 Sähköposti: jakub.jasinski@minrol.gov.pl

2. Hakijaryhmittymä:

Nimi: Lokalna Organizacja Turystyczna Ziemi Kaliskiej Osoite: al. Wojska Polskiego 185 PL-62-80 Kalisz Puhelin: (48-62) 764 55 88 Faksi: (48-62) 764 55 99 Sähköposti: eliza@aleksander.pl Kokoonpano: Tuottaja/jalostaja ( X ) muu ( X )

3. Tuotelaji:

Luokka 2.4 — Leipomo-, konditoria-, makeis- ja keksituotteet

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Andruty kaliskie”

4.2 Kuvaus: Ohut, pyöreä levy, jonka reunat ovat tasaiset ja pinta sileä, hiukan kiiltävä ja väriltään epätasainen. Halkaisija 15–17 cm ja paksuus 0,8–1,5 mm. Väri vaihtelee vaalean kermanvärisestä oljenkeltaiseen ja tummaan kullanruskeaan. Maku on hiukan makea ja hienostunut. Vohvelit ovat rapeita, kuivia ja sileitä.

4.3 Maantieteellinen alue: Kaliszin kaupunki ja sitä ympäröivä Kaliszin hallintoalue, Wielkopolskan voivodikunta, Puola.

4.4 Alkuperätodisteet: Pakkausmerkintöjen rekisteröintijärjestelmän ansiosta on mahdollista valvoa markkinoilla olevien Andruty kaliskie -vohvelien määrää. Kaikkien tuottajien on merkittävä pakkauksen tiettyyn kohtaan yrityksensä tiedot asiaa koskevien sitovien säännösten mukaisesti.

Jokaisen tuottajan on sekä tuotannon valmistelun että varsinaisen tuotantoprosessin aikana kirjattava ylös tämän tuote-eritelmän mukaiset tiedot. Tietojen on oltava aina valvontaviranomaisen saatavilla, ja ne voidaan tarkistaa.

4.5 Tuotantomenetelmä: 1. vaihe — Mitataan ainekset seuraavasti: 10 l vettä, 470–1 000 g sokeria, 5–6 kg vehnäjauhoja, 150–200 ml rypsiöljyä.

2. vaihe — Yhdistetään ainekset huolellisesti, kunnes tuloksena on tasainen, paksu ja sileä taikina. Annetaan taikinan levätä vähintään 30 minuuttia.

3. vaihe — Kuumennetaan suljettu vohvelirauta noin 180 °C:seen. Lämpötila ei saa nousta yli 220 °C:n.

4. vaihe — Rasvataan kuuman vohveliraudan alalevy ja levitetään siihen annos taikinaa. Painetaan vohveliraudan puoliskot vastakkain.

5. vaihe — Kun vohveli on paistunut (vohveliraudan lämpötilasta riippuen tähän kuluu noin 30–45 s), avataan rauta nostamalla yläpuolisko ylös. Vohvelin kuuluu jäädä alalevylle. Kerätään paistetut vohvelit ja ladotaan ne päällekkäin. Epäonnistuneet pannaan sivuun.

6. vaihe — Tasoitetaan päällekkäin ladottujen vohvelien reunat veitsellä tai tähän tarkoitetulla viilalla niin, että niistä tulee pyöreitä. Kiinnitetään vohveleihin takuusinetti tai etiketti ja pakataan ne kuumasaumattuihin polypropyleenipusseihin heti paistamisen jälkeen. Pussit voidaan vielä pakata pieniin rasioihin tai suojakuoriin. Silloin ei vaadita sinettiä tai etikettiä. Edellä mainitut pussit, suojakuoret ja rasiat ovat vähittäispakkauksia. Vähittäispakkaukseen merkitään sen sisältämien vohvelien lukumäärä. Tukkupakkauksena on pahvilaatikko. Pakkaaminen tehdään kokonaan käsin.

Vohvelit on pakattava tuotantopaikalla, koska ne murenevat helposti ja imevät itseensä kosteutta. Näin voidaan myös varmistaa tuotteiden jäljitettävyys.

4.6 Yhteys maantieteelliseen alkuperään: Tuotteen yhteys maantieteelliseen alueeseen perustuu sen maineeseen; eri lähteiden mukaan vohveleita valmistettiin tällä alueella jo 1800-luvun puolivälissä. Kaliszin kaupunkia koskevat kirjalliset lähteet ovat Puolan vanhimpia, ja kaupunki oli jo keskiajalla eri kansallisuuksien ja kulttuurien sulatusuuni. Eri lähteiden mukaan Kaliszin vohvelit syntyivät kulttuurien välisen vuorovaikutuksen tuloksena ja edustavat Kaliszissa vuosisatojen ajan eläneiden eri kansallisten ja uskonnollisten ryhmien kulinaaristen perinteiden ja tapojen yhteensulautumaa.

Kaliszin vohveleilla on suuri merkitys tämän Prosnajoen varrella sijaitsevan kaupungin historiassa. Tuotteen alkuperä on kuitenkin kadonnut kaupungin monivaiheisen historian hämärään. Myöskään vohvelien nimen etymologiaa ei ole pystytty selvittämään. Tiedossa on vain, että nimitys tunnettiin jo 1700-luvulla. Puolalaisen historioitsija Zygmunt Glogerin mukaan vohveleita tarjottiin 1700-luvulla jälkiruokana. Seuraavan kerran vohvelit mainitaan kirjallisissa lähteissä 1800-luvun puolivälissä.

Eri tietojen mukaan Kaliszin vohveleita alettiin valmistaa vuoden 1850 vaiheilla, kun kaupunki vaurastui ja siellä alkoi muodostua keskiluokkaisia perinteitä. Esimerkiksi sunnuntaisin tuli tavaksi viettää vapaa-aikaa perhekunnittain menemällä kävelylle Prosnajoen rannalla sijaitsevaan puistoon. Silloin siellä myös alettiin myydä kävelijöille vohveleita. Tästä kerrotaan suullisessa perinteessä, joka on säilynyt sekä vohvelintuottajien suvuissa että kuluttajien keskuudessa. Kaliszin erikoistuote mainitaan myös kaupunkilaisten muistelmissa, joihin se on ikuistettu sekä valokuvien että kirjallisten esitysten muodossa.

Kaliszin vohveleiden valmistaminen oli helppoa. Jos vain tunsi reseptin ja omisti vohveliraudan, vohvelinpaisto onnistui varsin alkeellisissakin oloissa. Vohveleita paistettiinkin paitsi leipomoissa myös kodeissa ja kartanoissa sekä monissa kauppaliikkeissä. Vohveleita myös myytiin näissä paikoissa, mutta tärkein ja kulttimaineen saanut myyntipaikka oli ja on edelleen jo aiemmin mainittu kaupunginpuisto.

Kouriintuntuvin osoitus vohveliperinteestä ovat 1800-luvulta peräisin olevat vohveliraudat. Nykypäiviin säilyneissä vohveliraudoissa on usein nähtävissä erilaisten korjausten ja parantelujen jälkiä. Alun perin niitä valmistivat sepät ja sittemmin myös muut paikalliset käsityöläiset, kuten lukkosepät. Vohveliraudat muodostuvat kahdesta pyöreästä metallilevystä, jotka on yhdistetty toisiinsa saranalla.

Kollektiivisessa muistissa vohvelit ovat Kaliszin symboleita siinä missä kaupungin vaakuna ja kaupungintalon siluetti. Ei siis ihme, että eri puolille maailmaa päätyneet entiset kaliszilaiset usein pyytävät tuttaviaan lähettämään heille näitä vohveleita, sillä niiden maku tuo heille mieleen kotikaupungin ja heidän lapsuutensa.

Maineikkaat Kaliszin vohvelit ovat myös menestyneet erinomaisesti useissa kilpailuissa: vuonna 2004 niille myönnettiin ensimmäinen palkinto kansallisessa ruokaperinnekilpailussa, vuonna 2005 ensimmäinen palkinto Wielkopolskan voivodikunnan alueellisten ja perinteisten tuotteiden kilpailussa ja niin ikään vuonna 2005 alueellisten ja perinteisten tuotteiden sarjan kunniamaininta (Perły) vuosittain pidettävillä kansainvälisillä Polagra Farm -messuilla.

4.7 Valvontaelin:

Nimi: Główny Inspektorat Jakości Handlowej Artykułów Rolno-Spożywczych Osoite: ul. Wspólna 30 PL-00-930 Warszawa Puhelin: (48-22) 623 29 01 Faksi: (48-22) 623 20 99 Sähköposti: —

4.8 Merkintä: Kaliszin seudun matkailutoimisto (Lokalna Organizacja Turystyczna Ziemi Kaliskiej) on laatinut erityisen graafisesti suunnitellun pakkauksen, johon kuuluvat takuusinetti, etiketti, suojakuoret ja rasiat. Pakkaukset painatetaan keskitetysti tietyssä painossa, Kaliszin matkailutoimiston valvonnassa. Toimisto pitää kirjaa kaikista hakemuksessa kuvatuista pakkauksista ja hoitaa niiden jakelun. Jakelussa ei saa syrjiä mitään tuottajaa, joka valmistaa Kaliszin vohveleita tämän eritelmän mukaisesti.

(1) EUVL L 93, 31.3.2006, s. 12.